Bok-span: Rassie pos Elton en Bongi | Netwerk24
Deur Hendrik Cronjé 13 September 2018 03:03
Malcolm Marx is terug in die Bokke se beginspan nadat hy teen die Wallabies ’n plaasvervanger was. Foto: Getty Images
Steven Kitshoff het sy neus vir eers voor in sy onderlinge wedywering met Beast Mtawarira om die Springbokke se nommereen-trui.
Steven Kitshoff het sy plek in die Bokke se opdrafspan behou ná ’n goeie vertoning teen Australië in Brisbane. Foto: Getty Images
Dié vriendelike rooikopstut het sy plek in die beginspan behou vir Saterdag se Rugbykampioenskapstoets teen die All Blacks in Wellington. Dis die tweede agtereenvolgende naweek wat Kitshoff begin en Mtawarira op die bank sit.
Kitshoff speel al die hele seisoen kookwater-rugby. Hy sal nie net aan sy plek in die beginspan wil vasklou nie, maar dit so moeilik as moontlik vir sy afrigter, Rassie Erasmus, wil maak om hom teen die All Blacks te vervang.
Mtawarira het ’n goeie reeks teen Engeland beleef, maar hyself sal erken hy was nie aan die brand teen Argentinië in Mendoza nie.
Kitshoff, Malcolm Marx en Frans Malherbe vorm die voorry teen die Kiwi’s.
Marx is saam met Handré Pollard en Lukhanyo Am die drie veranderinge aan die beginspan. Daar is ook ’n posisionele skuif aangebring met Jesse Kriel wat van buitesenter na regtervleuel in die beseerde Makazole Mapimpi se plek skuif.
Handré Pollard kry ondanks sy gesukkel met die skopstewel weer kans in die Bokke se begin-vyftiental. Foto: Gallo Images
Bongi Mbonambi en Elton Jantjies vervang Marx en Pollard op die bank, terwyl Ross Cronjé ten koste van Embrose Papier gekies is.
Erasmus het met die aankondiging van sy 23-tal gesê sy spelers sal hul foute moet beperk as hulle ’n goeie uitslag teen die All Blacks wil behaal.
“Om ons dissipline te handhaaf en besit te behou, sal die sleutels tot sukses wees, want Nieu-Seeland se vermoë om aan te val met omgekeerde balbesit is welbekend.
“Dit beteken dat ons geduldig moet wees, ons besluitneming moet goed wees en ons moet punte aanteken wanneer geleenthede daarvoor geskep word. Die tradisionele wedywering tussen die twee lande beteken dat ons ’n groot fisieke stryd kan verwag.”
* Die Bok-beginspan draf met 426 toetse se ervaring op die veld. Daarvan het die agterlyn in 171 gespeel en die voorspelers in 255. Die spelers op die bank het saam in 235 toetse gespeel.
Die Bok-span: Willie le Roux (47 toetse), Jesse Kriel (33), Lukhanyo Am (5), Damian de Allende (31), Aphiwe Dyantyi (6), Handré Pollard (32), Faf de Klerk (17), Warren Whiteley (20), Pieter-Steph du Toit (39), Siya Kolisi (k, 34), Franco Mostert (23), Eben Etzebeth (70), Frans Malherbe (22), Malcolm Marx (17), Steven Kitshoff (30). PLAASVERVANGERS: Bongi Mbonambi (19), Tendai Mtawarira (104), Wilco Louw (9), RG Snyman (5), Francois Louw (60), Ross Cronjé (10), Elton Jantjies (27), Cheslin Kolbe (1).
Sonny Bill Williams is beseer en sal nie teen die Springbokke speel nie. pic.twitter.com/zSNL3hbtVm
Meer oor: Bokke | Toetsrugby | Rugbykampioenskap | Springbokke | Steven Kitshoff | Rassie Erasmus | All Blacks
Rassie gaan op Ross se knoppie druk